《蕙林》
宋代·释居简

薰有腾芳蕙，莸无砌埒金。绿窗涵一镜，朱户掩双岑。

度土观肥瘠，移根较浅深。不愁新绿暗，长恐软红侵。

剪翠滋繁露，留芬引碧浔。芝兰元并德，姚魏不同心。

暑战知勍敌，霜零抚壮襟。晓梳风猎猎，晚沐雨森森。

草色分春思，苔痕借夕阴。缀丛流夜照，拥砌递秋吟。

佳树青油幕，幽泉绿绮琴。帐空从鹤怨，盟在听鸥寻。

触胜齐蛮负，骚亡甚雅沉。吮香须细写，搔短惬芳簪。

野逸勤招隐，清狂苦不禁。悠然饱风味，送目挂岑崟。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。